**H O T Ă R Â R E**

**privind aprobarea unor documente necesare în cadrul procedurii de selecție a administratorilor de la unele întreprinderi publice aflate sub autoritatea Consiliului Judeţean Cluj**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 255 din 17.12.2021 privind aprobarea unor documente necesare în cadrul procedurii de selecție a administratorilor de la unele întreprinderi publice aflate sub autoritatea Consiliului Judeţean Cluj, propus de Preşedintele Consiliului Judeţean Cluj, domnul Alin Tișe, care este însoţit de Referatul de aprobare cu nr. 45.425/2021; Raportul de specialitate întocmit de compartimentului de resort din cadrul aparatului de specialitate al Consiliului Judeţean Cluj cu nr. 45.426/2021 şi de Avizul cu nr. 45.425 din 20.12.2021 adoptat de Comisia de specialitate nr. 4, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Luând în considerare prevederile art. 123 – 140 și ale art. 142 -156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020;

În conformitate cu prevederile:

* art. 173 alin. 2 lit. d) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* Ordonanţei de urgenţă a Guvernului nr. 109/2011 privind guvernanţa corporativă a întreprinderilor publice, aprobată prin Legea nr. 111/2016, cu modificările şi completările ulterioare;
* Hotărârii Guvernului nr. 722/2016 pentru aprobarea Normelor metodologice de aplicare a unor prevederi din Ordonanţa de urgenţă a Guvernului nr. 109/2011 privind guvernanţa corporativă a întreprinderilor publice;
* Hotărârii Consiliului Județean Cluj nr. 217/2021 privind declanșarea procedurii de selecției a membrilor consiliului de administrație de la unele întreprinderi publice aflate sub autoritatea Consiliului Judeţean Cluj;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1. (1)** Se aprobă Scrisoarea de așteptări pentru Consiliul de administrație al societății Univers T S.A. cuprinsă în **anexa nr. 1** care face parte integrantă din prezenta hotărâre.

**(2)** Se aprobă Profilul și matricea Consiliul de administrație și al candidatului pentru poziția de membru în Consiliul de administrație al societății Univers T S.A. cuprinse în **anexa nr. 2** care face parte integrantă din prezenta hotărâre.

**Art. 2. (1)** Se aprobă Scrisoarea de așteptări pentru Administratorul societății Pază și Protecție Cluj S.R.L. cuprinsă în **anexa nr. 3** care face parte integrantă din prezenta hotărâre.

**(2)** Se aprobă Profilul și matricea Administratorului și a candidatului pentru poziția de administrator al societății Pază și Protecție Cluj S.R.L. cuprinse în **anexa nr. 4** care face parte integrantă din prezenta hotărâre.

**Art. 3. (1)** Se aprobă Scrisoarea de așteptări pentru Consiliul de administrație al societății TETAROM S.A. cuprinsă în **anexa nr. 5** care face parte integrantă din prezenta hotărâre.

**(2)** Se aprobă Profilul și matricea Consiliul de administrație și al candidatului pentru poziția de membru în Consiliul de administrație al societății TETAROM S.A., cuprinse în **anexa nr. 6** care face parte integrantă din prezenta hotărâre.

**Art. 4. (1)** Se aprobă Scrisoarea de așteptări pentru Consiliul de administrație al societății Centrul Agro Transilvania Cluj S.A. cuprinsă în **anexa nr. 7** care face parte integrantă din prezenta hotărâre.

**(2)** Se aprobă Profilul și matricea Consiliul de administrație și al candidatului pentru poziția de membru în Consiliul de administrație al societății Centrul Agro Transilvania Cluj S.A. cuprinse în **anexa nr. 8** care face parte integrantă din prezenta hotărâre.

**Art. 5. (1)** Se aprobă Scrisoarea de așteptări pentru Consiliul de administrație al societății Clujana S.A. cuprinsă în **anexa nr. 9** care face parte integrantă din prezenta hotărâre.

**(2)** Se aprobă Profilul și matricea Consiliul de administrație și al candidatului pentru poziția de membru în Consiliul de administrație al societății Clujana S.A. cuprinse în **anexa nr. 10** care face parte integrantă din prezenta hotărâre.

**Art. 6.** **(1)** Majoritatea membrilor Consiliilor de administrație este formată din administratori neexecutivi și independenți.

**(2)** Directorii generali și directorii societăților nu pot fi membrii în consiliul de administrație.

**Art. 7.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia Generală Buget-Finanţe, Resurse Umane, precum şi societățile menționate la art. 1-5.

**Art. 8.** Prezenta hotărâre se comunică Direcţiei Generale Buget-Finanţe, Resurse Umane; societăților menționate la art. 1-5, precum şi Prefectului Judeţului Cluj şi se aduce la cunoştinţă publică prin afișarea la sediul Consiliului Județean Cluj şi pe pagina de internet „www.cjcluj.ro".

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Nr. 247 din 21 decembrie 2021**

*Prezenta hotărâre a fost adoptată cu 26 de voturi “pentru”, fiind astfel respectate prevederile legale privind majoritatea de voturi necesară.*